ธกส.ให้สินเชื่อ พืชแปลงใหญ่ ดอกเบี้ย0.01%
ธ.ก.ส.เดินหน้าโครงการเกษตรแปลงใหญ่ ให้กู้ดอกเบี้ยต่ำ 0.01% วงเงิน 2 หมื่นล้าน
4 ม.ค. 2560

ธ.ก.ส.เดินหน้าโครงการเกษตรแปลงใหญ่ ให้กู้ดอกเบี้ยต่ำ 0.01% วงเงิน 2 หมื่นล้าน
นายสุพัฒน์ เอี้ยวฉาย ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ที่ประชุมคณะกรรมการ ธ.ก.ส.มีมติเห็นชอบ โครงการสนับสนุนสินเชื่อเพื่อพัฒนาการเกษตรแบบแปลงใหญ่ เพื่อสนับสนุนสินเชื่อให้แก่สถาบันเกษตรกรประกอบด้วย สหกรณ์การเกษตร กลุ่มเกษตรกรและวิสาหกิจชุมชน เพื่อเป็นค่าใช้จ่ายหรือลงทุนพัฒนาการเกษตรแบบแปลงใหญ่ ได้แก่ การทำพืชไร่ พืชสวน ผัก ไม้ผล ไม้ยืนต้น ปศุสัตว์และประมง กลุ่มเป้าหมายมี 2,000 กลุ่ม
สำหรับโครงการนี้ ธ.ก.ส.จะให้วงเงินสินเชื่อกลุ่มละไม่เกิน 10 ล้านบาท รวมวงเงินทั้งหมด 2 หมื่นล้านบาท คิดดอกเบี้ยอัตรา 3.01% โดยจะกลุ่มเกษตรกรรับภาระดอกเบี้ย 0.01% และรัฐบาลชดเชยดอกเบี้ย 3% ระยะเวลารวม 5 ปี เริ่มโครงการตั้งแต่วันที่ 1 พ.ย. 2559-30 เม.ย. 2570 จ่ายเงินกู้ตั้งแต่วันที่ 1 ธ.ค. 2559-31 ธ.ค. 2564
ทั้งนี้ ปัจจุบันธนาคารได้จ่ายสินเชื่อให้กับกลุ่มชาวนาผู้ผลิตข้าวแบบแปลงใหญ่ปีการผลิต 2559/2560 ไปแล้ว 53 กลุ่ม วงเงินสินเชื่อ 133.55 ล้านบาท ดังนี้ สหกรณ์การเกษตร 6 กลุ่ม เป็นเงิน 27.46 ล้านบาท กลุ่มเกษตรกร 10 กลุ่ม เป็นเงิน 20.36 ล้านบาท กลุ่มวิสาหกิจชุมชน37 กลุ่ม เป็นเงิน 85.73 ล้านบาท ซึ่งวัตถุประสงค์การกู้เงินของกลุ่มส่วนใหญ่ เพื่อเป็นค่าใช้จ่ายด้านปัจจัยในด้านการผลิต การเก็บเกี่ยวรวบรวมรับซื้อข้าวจากสมาชิก
นอกจากนี้ จากการติดตามผลกลุ่มเกษตรกรที่เข้าร่วมโครงการนำร่องดังกล่าว พบว่า แต่ละกลุ่มมีความพร้อมในการบริหารจัดการ การให้ความร่วมมือของสมาชิกในกลุ่ม การใช้เงินกู้เป็นไปตามวัตถุประสงค์และโอกาสการชำระคืนหนี้ส่วนใหญ่อยู่ในระดับดีเยี่ยม